FC Nordsjælland-træner Kasper Hjulmand er blevet tildelt en kamps karantæne af Fodboldens Disciplinærinstans efter en episode i mandagens kamp mod FCK.

Når FC Nordsjælland fredag tager imod AaB i Superligaen, er det uden cheftræner Kasper Hjulmand på sidelinjen.

Hjulmand er nemlig blevet tildelt en kamps karantæne af Fodboldens Disciplinærinstans på baggrund af en episode efter slutfløjtet i kampen mod FCK i mandags, skriver DBU i en pressemeddelelse.

Hjulmand sagde ifølge DBU ”tillykke med sejren” til dommerkvartetten efter kampen, og med den kommentar følte kampens dommer, Peter Kjærsgaard-Andersen, at Hjulmand stillede spørgsmålstegn ved dommernes integritet.

- Disciplinærinstansen er kommet frem til, at Kasper Hjulmand med sin bemærkning stiller spørgsmålstegn ved dommerkvartettens upartiskhed, at han har udvist usportslig, illoyal og usømmelig adfærd og at FC Nordsjælland-træneren med sin opførsel efter kampen har overtrådt Etisk kodeks.

- Kasper Hjulmand er derfor blevet tildelt én spilledags karantæne. Karantænen skal afsones i FC Nordsjællands kamp med AaB fredag den 6. april 2018, skriver DBU i meddelelsen.

Kampen mod FCK i mandags endte 2-1 til københavnerne.